அவரோடத் தங்கச்சிப் பையன்தான் ஹாஸ்பிட்டல்ல அவரைப் பாத்துக்கிறாரு... எதுவும் தெளிவா சொல்லமாட்டறாரு... டாக்டரை இன்னும் பார்க்க முடியலைனு சொல்றாங்க..எப்டினாலும் சரி நம்மாழ் சார் சொல்லிட்டுப் போனபடி இன்னும் ரெண்டு நாள்ல வந்துடுவார்னு நம்புறோம் சார்... என்று சுரேஷ் சொல்ல... கருத்தாய்க் கேட்டுக்கொண்டிருக்கும் ரமணராஜன் ஒண்ணும் பிரச்னையில்ல... எவ்வளவு நாள் ஆனாலும் சரி.. அவர் முழுசா குணமாகிட்டு வரட்டும்... அழுத்தமாய் சொல்லிவிட்டுத் தன் உதவியாளரிடம் அவர் என்னதான் மறுத்தாலும் எப்படியாவது ஹாஸ்பிட்டல் செலவு முழுசும் நம்மளே செட்டில் பண்ணுற மாதிரி ஏற்பாடு செஞ்சிடுங்க.. என்று உத்தரவிடுகிறார்.... சுரேஷ் எவ்வித உணர்வையும் முகத்தில் காட்டாதபடி ரமணராஜனையே பார்த்துக்கொண்டிருந்தார்..... பலவருட பரிச்சியமும் நட்பும் கொண்டவரான நம்மாழ்வாரைப் பற்றி ஏனோ சிலநாட்களாக அடிக்கடி நினைவலைகளில் சிக்கிக் கொள்கிறார் ரமணராஜன்.... தொழிலில் என்றுமே ஒரு சிரத்தையான காதல் உண்டு நம்மாழ்வாருக்கு... சிறிய நடிகராய் சிலகாலம் மட்டுமே இருந்தார் அந்தக்காலம்தொட்டு ஒருநாள்கூடப் படப்பிடிப்பு அவரால் தடங்கல் பட்டதே இல்லை...சினிமாமீது தான் கொண்டிருக்கும் அதிதீவிர ஈடுபாட்டை அனைவரிடமும் எதிர்ப்பார்ப்பார்... மீறுகையில் கடும்கோபம் கொள்வார் உணர்ச்சிமயமான மனிதர்.....திருமண வாழ்வில் தோல்வி..... ஓய்வின்றி நடிப்பார்..... களைப்பினால் தன் நடிப்பின் தரம் பாதிக்கப்பட்டுவிடுமோ என்று எப்போதுமே ஒருவிதமான மனஅழுத்தம் அவரது நரம்பு மண்டலத்தை ரொம்பவே பாதித்து வந்தது... அதிலிருந்து விடுபட எப்போதுமே அவரது விரல்களுக்கிடையே சிகரெட் ஒன்று அவரைப் போலவே ஓய்வின்றி புகைந்து கொண்டிருக்கும் நள்ளிரவு முழுதும் தூக்கமில்லாததால் அதிகமாகவே குடிப்பார்..... நான்கு வருடங்களுக்கு முன்.....ஒரு தீபாவளி தினம்..... நம்மாழ்வாரின் நான்கு படங்கள் அன்று ரிலீஸ் இரண்டில் வில்லனாகவும் ஒன்றில் மிகவும் சாந்தமான மனிதராகவும் இன்னொன்றில் நாயகனின் பெரிய பணக்காரத் தந்தையாகவும் நடித்திருந்தார்... பாராட்டுகள் வந்து குவிந்த வண்ணம் இருந்தன இந்நிலையில் அவர் கடந்த வருடம் நடித்திருந்த ஒரு நல்ல திரைப்படத்திற்காகத் தேசிய விருதுக்கு அவர் பெயர் இறுதிச்சுற்றில் பரிசீலிக்கப்படுவதாகவும் செய்தி வெளியாகியது... அதே நேரத்தில் மிகப்பெரிய நடிகர் ஒருவரின் கால்ஷீட்டைப் பெற்றிருந்த நம்பர் ஒன் தயாரிப்பாளரான ரமணராஜன் தன்னுடைய படத்தில் நடிக்க வேண்டிக்கேட்டார்... முதலில் இயக்குனர் வந்து கதை சொன்னபோது நம்மாழ்வார் தவிர்க்க எண்ணிய கதை அது.... இருப்பினும் ரமணராஜனுக்காக சம்மதித்தார் சில நிபந்தனைகளோடு.... தேசியவிருது அறிவிப்பு நம்மாழ்வார் சிறந்த நடிகர் என்று அறிவித்தது ஒரு மாலை நாளிதழ்..... திடீரென்று வாழ்த்துமழை பெய்யத்தொடங்கியது நம்மாழ்வாரின் தொலைபேசியில்..... இன்னும் அதிகாரப்பூர்வமாகத் தான் தெரிவிக்கப்படவில்லை என்பதால் கொஞ்சம் சுதாரிப்புணர்வுடன்தான் அனைத்து வாழ்த்துக்களையும் பெற்றுக்கொண்டிருந்தார் நம்மாழ்வார்... அடுத்த நாள் காலையில் அதிகாரப்பூர்வ அறிவிப்பில் மாபெரும் நாயகனான ஒரு வடநாட்டு நடிகர் சிறந்த நடிகராக அறிவிக்கப்பட்டார்....பல சலசலப்புகள் எழுந்தன... அரசியல் காரணங்களும் கூறப்பட்டன... நம்மாழ்வார் அதிகாலையில் அழைக்கப்பட்டார்.... அன்றைக்கு ஷூட்டிங் கேன்சல் என்று புரொடக்ஷன் மேனேஜர் கூறினார்..தெளிவான காரணமேதும் இல்லை.... பின்பு மெதுவாக அந்தப் படத்தின் கதாநாயகன் திரைக்கதையில் நம்மாழ்வாருக்கு அளிக்கப்பட்டிருந்த முக்கியத்துவத்தினால் கடும் அதிருப்தி அடைந்துள்ளதாகவும் அதன் விளைவாக திரைக்கதையில் மாற்றங்கள் நடந்து வருவதாகவும் காரணங்கள் கசிந்தன......இதெல்லாம் பழக்கப்பட்டுப் போயிருந்தாலும் இம்முறை இந்த சம்பவங்கள் அரங்கேறிய வேளையும் விதமும் நம்மாழ்வாரை ரொம்பவே காயப்படுத்தியது..... தன்னைச் சுற்றி இப்படி மாறி மாறி சம்பவங்கள் நடக்கும் வேளையில் படப்பிடிப்புத் தடைபட்டிருப்பதால் அவரின்மீது ஒரு பரபரப்பான தனிமை திணிக்கப்பட்டிருந்தது...... இந்த சூழ்நிலையில் ரமணராஜனை சந்தித்தார் நம்மாழ்வார்... இருதரப்பிலும் வெவ்வேறு விதமான அழுத்தங்கள் ஒரே படத்தினால்.... துரதிர்ஷ்டவசமாகப் பேச்சுவார்த்தையில் வார்த்தைகள் தடித்துப் போய்விட...... நீண்ட நேரம் சத்தமாக வாக்குவாதம் நடந்தது.....ஒரு நிர்பந்தமான கட்டத்தில்.... நீண்ட மௌனத்துக்குப்பின்.... நம்மாழ்வார்...... ம்ம்ம்ம்ம்ம்...அப்படின்னு சொன்னா நான் உங்கப் படத்துல இருந்து விலகிக்கிறேன்...... என்னை விட்டுடுங்க.... என்று சொல்லிவிட்டு அமைதியாக வெளியேறினார்... பலரும் அதிர்ச்சியில் பார்த்திருக்க... அவர் காரில் ஏறிச்செல்லும்வரை பதற்றமாக முறைத்திருந்தார் ரமணராஜன்.